ไฟแนนเชียลไดเจสต์
TTW โกยกำไร 511 ล้านบาท
21 ส.ค. 2554

TTW โกยกำไร 511 ล้านบาท
บริษัท น้ำประปาไทย (TTW) ประกาศผลการดำเนินงานงวดไตรมาสแรกปี 2554 กำไรสุทธิ 511.46 ล้านบาท ใกล้เคียงกับช่วงเดียวกันปีก่อน กำไรสุทธิ 516.67 ล้านบาท คิดเป็นกำไรสุทธิต่อหุ้นเท่ากับ 0.13 บาท 
สาเหตุที่บริษัทมีกำไรลดลงเล็กน้อย เนื่องจากรายได้จากการขายน้ำประปาเพิ่มขึ้น 42.9 ล้านบาท คิดเป็น 4.1% ขณะที่มีต้นทุนขายน้ำประปาและบริการเพิ่มขึ้น 4.6% หรือ 1.36 ล้านบาท และต้นทุนทางการเงินเพิ่มขึ้น 19 ล้านบาท คิดเป็น 18.1% เพราะอัตราดอกเบี้ยเงินกู้ระยะยาวจากธนาคารเพิ่มขึ้น 0.5% เทียบกับช่วงเดียวกันปีก่อน
CAWOW ซื้อขายวันสุดท้าย 6 พ.ค.นี้
ตลาดหลักทรัพย์แห่งประเทศไทยแจ้งเตือนการซื้อขายหุ้นบริษัท แคลิฟอร์เนีย ว้าว เอ็กซ์พีเรียนซ์ (CAWOW) วันสุดท้าย ในวันที่ 6 พ.ค. 2554
ทั้งนี้ CAWOW เข้าข่ายต้องปรับปรุงฐานะการเงินและการดำเนินงานระยะที่ 1 (NC ระยะที่ 1) ตลาดจึงได้เปิดโอกาสให้ผู้ถือหุ้นซื้อขายหุ้นได้ภายในเวลา 30 วัน (7 เม.ย.-6 พ.ค.) ก่อนห้ามซื้อขายหุ้นตั้งแต่วันที่ 9 พ.ค.เป็นต้นไป จนกว่าบริษัทจะสามารถดำเนินการปรับปรุงแก้ไขฐานะการเงินและการดำเนินงานให้เป็นไปตามข้อกําหนดของตลาดหลักทรัพย์
CWT ล้างขาดทุนสะสมเล็งแตกพาร์
บริษัท ชัยวัฒนา แทนเนอรี่ (CWT) เพิ่มวาระการลดขาดทุนสะสมในการประชุมสามัญผู้ถือหุ้นประจำปี ครั้งที่ 1/2554 โดยที่ประชุมเทคะแนนทั้ง 100% อนุมัติให้นำส่วนเกินมูลค่าหุ้นจำนวน 307.15 ล้านบาท มาลดการขาดทุนสะสม 
ทั้งนี้ ในงบการเงินประจำปี 2553 บริษัทมีขาดทุนสะสมจำนวน 292.71 ล้านบาท ลดลงจากสิ้นปี 2552 ที่มีขาดทุนสะสมถึง 535.43 ล้านบาท เนื่องจากในปี 2553 มีกำไรสุทธิ 242.71 ล้านบาท พลิกฟื้นจากปี 2552 ขาดทุนสุทธิ 107.35 ล้านบาท 
นอกจากนี้ ที่ประชุมรับทราบให้คณะกรรมการบริษัทพิจารณาดำเนินการแตกเปลี่ยนแปลงมูลค่าหุ้น (พาร์) จาก 5 บาทต่อหุ้น เหลือ 1 บาทต่อหุ้น เพื่อให้เกิดสภาพคล่องในการซื้อขาย ซึ่งหากมีความชัดเจนในการแตกพาร์แล้ว บริษัทจะจัดประชุมผู้ถือหุ้นเพื่อขออนุมัติต่อไป